**Bilag til ansøgning om tilskud til Større projekttilskud til danske fag-, forsknings- og**

**uddannelsesbiblioteker**

*Vejledning:*

*Denne skabelon skal anvendes til beskrivelse af det projekt, der søges tilskud til. Alle felter skal*

*udfyldes. Det udfyldte skema skal vedhæftes som fil til det elektroniske ansøgningsskema.*

----------------------------------------------------------------------------------------------------------------------------------

1. **Ansøger**

Greve Gymnasium på vegne af Gymnasiernes, Akademiernes og Erhvervsskolernes Biblioteksforening

----------------------------------------------------------------------------------------------------------------------------------

1. **Projekttitel**

Etablering af grundlaget for en national virtuel biblioteks- og databrønd til ungdomsuddannelserne.

----------------------------------------------------------------------------------------------------------------------------------

1. **Hvilket indsatsområde hører projektet under?**

Det virtuelle bibliotek på gymnasierne

----------------------------------------------------------------------------------------------------------------------------------

1. **Overordnet beskrivelse af projektet med de vigtigste elementer og tilknytning til det valgte indsatsområde**

Projektet opdeles, og i denne første del skal der foretages en undersøgelse med afklaring af specifikation af behov og krav til en national virtuel biblioteks- og databrønd til ungdomsuddannelserne, og på den baggrund udarbejdes oplæg til en bæredygtig forretningsplan, hvortil der antages at ville være et tilstrækkeligt antal købere.

Vi ser den nationale virtuelle biblioteks- og databrønd som et værktøj. Ideen er, at det fra en web-grænseflade eller -platform bliver muligt for brugerne at tilgå bibliotekssystemet, den nationale databrønd samt relevante e-resurser – både relevante gratis resurser samt licensbelagte databaser, som den enkelte uddannelsesinstitution abonnerer på. Det skal være let for uddannelsesinstitutionerne at koble sig på dette ’værktøj’ og få tilpasset det til lokale behov.

Med udvikling af en fælles platform med en mere brugervenlig adgang til e-resurserne vil ungdomsuddannelserne opnå en mere effektiv brug af indkøbte databaseresurser. Eleverne vil blive stillet mere lige uanset bopælskommune, når resurserne er direkte tilgængelige på deres uddannelsesinstitution. Endelig vil undervisning i søgeteknik frem for adgangsmåder kunne styrke elevernes informationskompetence og digitale dannelse både på ungdomsuddannelsen og i deres videre uddannelsesforløb.

----------------------------------------------------------------------------------------------------------------------------------

1. **Formulering af konkrete projektmål**

**Projektmål 1 – Fase 1 - Behovsanalyse**

1. Medio 2017: Afholdelse af workshop med repræsentanter for de forskellige ungdomsuddannelser samt en eller flere institutioner uden biblioteksbetjening. Da ungdomsuddannelserne benytter forskellige bibliotekssystemer, skal det tilstræbes, at alle bibliotekssystemer bliver repræsenteret. Dvs. at der skal være repræsentanter fra institutioner uden biblioteksbetjening samt institutioner, der benytter DDE Libra, Reindex, Cicero/FBS
2. Medio 2017: Afholdelse af møder for Fokusgruppe(r) inden for hvert område af ungdomsuddannelserne, for at specificere områdets særlige ønsker og behov til en databrønd med henblik på at udarbejde krav til og scenarier om projektet. Deltagerne kan være både uddannelsesbibliotekarer, lærere og rektorer.

**Projektmål 2 – Fase 2 - Kravsspecifikation**

1. Ultimo 2017: Udarbejde en kravsspecifikation for en virtuel brønd eller platform – herunder adgangsmåde, funktionalitet, linkresolver, CMS m.v.   
   Udfordringen bliver især at skabe samme adgang til de kommercielle metadata.
2. Ultimo 2017: Afsøge markedet for leverandører, der kan opfylde kravene.

**Projektmål 3 – Fase 3 - Forretningsmodel**

1. Primo 2018: Udarbejdelse af en bæredygtig forretningsmodel for fremtidig drift, som er attraktiv for institutionerne.  
   Dette forudsætter, at der efterfølgende opnås projektmidler til udvikling og etablering af den tekniske platform/brønd-løsning, som vil være det produkt, institutionerne skal købe og tilpasse lokalt.
2. Medio 2018: Indhentning af tilkendegivelser af om målgruppens uddannelsesinstitutioner er interesserede i køb af national virtuel biblioteks- og databrønd.

**Projektmål 4 – Fase 4 – Evaluering**

1. Medio 2018: Evaluering og afrapportering

----------------------------------------------------------------------------------------------------------------------------------

**Redegørelse for, hvorledes målopfølgningen dokumenteres**

Målopfølgningen dokumenteres på følgende måde:

**Projektmål 1 – Fase 1 - Behovsanalyse**

1. Der foreligger rapport for workshop og fokusgruppemøder med oversigt over ønsker til projektets indhold, funktionalitet m.v. både fælles behov og opdelt på ungdomsuddannelsesområde.

**Projektmål 2 - Fase 2 - Kravsspecifikation**

1. Kravsspecifikationen er udarbejdet – bl.a. en national infrastruktur, adgangsform, foreløbige aftaler med licensejere.
2. Markedet er undersøgt for leverandører.

**Projektmål 3 – Fase 3 - Forretningsmodel**

1. Forretningsmodellen er udarbejdet og godkendt af projektets samarbejdspartnere.
2. Der foreligger et ikke-bindende tilsagn fra min. 70 ungdomsuddannelsesinstitutioner om seriøs interesse for at købe adgang til den nationale virtuelle biblioteks- og databrønd for ungdomsuddannelserne.

**Projektmål 4 – Fase 4 – Evaluering**

1. Der udarbejdes en afsluttende rapport.

----------------------------------------------------------------------------------------------------------------------------------

1. **Beskrivelse af hvordan projektet løser en problemstilling, der berører større dele af fag-, forsknings- og uddannelsessektoren? Hvordan har projektet haft en effekt på/for sektoren som helhed efter afslutning?**

Projektet vil være en stor håndsrækning både til ungdomsuddannelser, der allerede har et bibliotek/studiecenter, samt til de biblioteksløse, idet der skabes en mulighed for en samlet indgang til en minimumssamling af pålidelige og fagrelevante informationsresurser på passende niveau. Gennemførelsen af dette projekt vil også give ungdomsuddannelserne mulighed for at tilbyde eleverne samme adgang til studierelevante resurser og støtte formidlingen heraf.

**Problemstilling 1:**

De fleste ungdomsuddannelser bruger resurser på køb af licenser og abonnementer. Men de bliver ofte ikke brugt som forventet af elever og lærere. Det skyldes bl.a., at det er vanskeligt at få overblik over mulighederne og de forskellige adgangsformer, samt at det er tidskrævende at sætte sig ind i de forskellige systemers funktionalitet.

En sektorspecifik virtuel biblioteksbrønd med én samlet adgang ikke kun til biblioteksmaterialer, men også DBCs databrønd og både gratis og licensbelagte e-resurser, vil gøre det nemmere for lærere og elever at finde relevant materiale. Det vil give en bedre udnyttelse af de indkøbte licenser. Det er vores forventning, at det på længere sigt, vil betyde, at flere tegner licenser med den følgevirkning, at DEFF kan forhandle endnu bedre aftaler på ungdomsuddannelsernes vegne.

**Problemstilling 2:**

Elevernes informationssøgningskompetencer og kritiske kildevurdering er ikke gode nok, hverken mens de går på ungdomsuddannelserne, eller når de begynder på en videregående uddannelse. En sektorspecifik virtuel biblioteksbrønd med én samlet webadgang til mange kilder vil kunne fungere som et værktøj i undervisningen i informationssøgning, så fokus kan flyttes fra præsentation af mange databaser til at omhandle og uddybe hele informationssøgningsprocessen og kildekritikken. Både i forbindelse med de større skriftlige opgaver i gymnasiet og med henblik på at erhverve kompetencer i forhold til videregående studier har eleverne behov for at lære at søge information og at kunne tilgå relevante databaser/informationskilder. Projektet vil derfor også bidrage til at højne elevernes digitale dannelse.

**Problemstilling 3:**

Der er meget forskelligt, hvilke søgeværktøjer og databaser eleverne har adgang til på uddannelsesinstitutionerne, ligesom det er forskelligt, hvad deres bopælskommunes folkebibliotek kan tilbyde af relevante e-resurser.

En sektorspecifik, virtuel biblioteksbrønd vil kunne fungere som en grundpakke, som alle ungdomsuddannelser kan benytte sig af og udbygge efter egne ønsker og behov. Projektet vil på den måde medvirke til, at alle elever tilbydes adgang til flere relevante e-resurser på de enkelte institutioner.

----------------------------------------------------------------------------------------------------------------------------------

1. **Beskrivelse af aftale med samarbejdspartnere og andre aktører**

Der er pt. etableret et samarbejde med Danske Gymnasier og Danske Erhvervsskoler om markedsføring samt etablering af kontakt til pilot- og projektinstitutioner uden biblioteksbetjening. GAEB står for kontakten til medlemmerne i forbindelse med workshop og fokusgruppemøder samt evt. pilotprojektinstitutioner.

LUU er repræsenteret i Styregruppen og kan bl.a. bidrage med informationer vedr. DEFF licenser.

----------------------------------------------------------------------------------------------------------------------------------

1. **Redegørelse for kompetencer til at gennemføre projektet**

For at sikre at vi kan arbejde med alle projektets elementer, vil det kræve, at vi har biblioteksfaglige kompetencer i forbindelse med såvel implementering og drift af bibliotekssystemer. Da biblioteker på ungdomsuddannelserne ofte kun har ansat én bibliotekar, kan disse institutioner ikke afse resurser til et projekt af dette omfang, derfor er der brug for ansættelse af en projektleder med biblioteksfaglig baggrund.

Vi skal bruge viden om de forskellige typer institutioner samt de forskellige bibliotekssystemer.

Dette vil vi imødekomme ved sammensætningen af projektets styregruppe, ved at arbejde med Fokusgrupper og ad hoc grupper samt via et samarbejde med Danske Gymnasier og Danske Erhvervsskoler. Hertil kommer en indledende workshop samt opsøgende kontakt med uddannelsesinstitutionerne.

Projektet vil kræve tilkøb af konsulentbistand til udarbejdelse af Behovsanalysen samt It-faglige kompetencer og juridisk assistance til Kravsspecifikationen m.v.

----------------------------------------------------------------------------------------------------------------------------------

1. **Har andre nationalt eller internationalt arbejdet med samme emne og i givet fald, hvad er sammenhængen med nærværende projekt?**

DBC har udviklet Artesis til professionshøjskolerne. Artesis er i drift. (DEFF-projekt: Fra samlingsopbygning til differentieret videnpushing: formidlingsplatform til professionsuddannelserne, 2013)

Erfaringer herfra vil blive inddraget, men der skal skabes en løsning, der er tilpasset ungdomsuddannelsernes behov.

----------------------------------------------------------------------------------------------------------------------------------

1. **Hvilken målgruppe vil få gavn af projektet, og er der evt. en sekundær målgruppe?**

Ungdomsuddannelserne – dvs. almene gymnasier, handelsgymnasier, tekniske gymnasier, VUC og HF, EUD samt SOSU-skoler – er projektets målgruppe.

Sekundært vil erfaringerne fra dette projekt kunne danne basis for et tilsvarende nationalt brøndprojekt målrettet Erhvervsakademierne.

----------------------------------------------------------------------------------------------------------------------------------

1. **Beskrivelse af kommunikationsplan: Hvordan skal resultaterne af projektet formidles og til hvem?**

Projektet vil blive formidlet med artikler i Uddannelsesbibliotekaren, Perspektiv, Revy, Gymnasieskolen m.fl.

På GAEBs årsmøde samt Erfa-møder i Øst- og Vestdanmark samt i regi af Bibliotekarforbundet og Danske Fag-, Forsknings- og Uddannelsesbiblioteker.

----------------------------------------------------------------------------------------------------------------------------------

1. **Har projektet en blivende effekt? Hvordan sikres projektets leverancer i en driftsfase?**

Det er vores forventning, at projektet har en blivende effekt. Der er et stort behov blandt både lærere, elever og bibliotekarer for en mere direkte adgang til e-resurser af høj kvalitet. En fælles webplatform/databrønd vil give lærere og elever bedre overblik over det samlede udbud af relevante materialer i forbindelse med fx opgaveskrivning. Dette vil kvalificere elevernes informationssøgning, og også gøre det nemmere for lærere og bibliotekarer at undervise eleverne i informationssøgning og kildekritik.

Projektets mål er at minimum 50-60 uddannelsesinstitutioner vil købe adgang til en national virtuelle biblioteks- og databrønd. Dette vil være tilstrækkeligt til, at projektet er levedygtigt og kan vedligeholdes til en overkommelig årlig pris.

Et positivt resultat af dette projekt vil lægge op til, at der søges DEFF om projektmidler til endelig udvikling, igangsættelse og implementering af en national virtuel biblioteks- og databrønd til ungdomsuddannelserne herunder etablering af en driftsorganisation, der kan sikre en fremtidig udvikling af samme. Når dette projekt har skabt den nationale infrastruktur og lavet aftaler for en virtuel biblioteks- og databrønd, vil det være relativt simpelt for flere uddannelsesinstitutioner at etablere lokal adgang til den.

----------------------------------------------------------------------------------------------------------------------------------

1. **Tidsplan**

**Fase 1:**

2017 januar - juli:

Behovsanalyse – indhold, funktionalitet m.v.

**Fase 2:**

2017 august - december:

Udarbejdelse af kravsspecifikation

2018 januar - februar:

Kontakt med mulige leverandører og anbefaling af leverandør

**Fase 3**

2018 februar - marts:

Udarbejdelse af en bæredygtig forretningsmodel

2017 april - juni:

Opsøge og fremlægge ideen om en sektorspecifik databrønd for uddannelsesinstitutionerne med henblik på at opnå interesse og købstilsagn

**Fase 4**

2018 juli - august:

Evaluering og afrapportering